《夏中酬于逖毕耀问病见赠》
唐代·独孤及

救物智所昧，学仙愿未从。行藏两乖角，蹭蹬风波中。

薄宦耻降志，卧痾非养蒙。闭关涉两旬，羁思浩无穷。

鸑鷟何处来，双舞下碧空。离别隔云雨，惠然此相逢。

把手贺疾间，举杯欣酒浓。新诗见久要，清论激深衷。

高馆舒夜簟，开门延微风。火云赫嵯峨，日暮千万峰。

遥指故山笑，相看抚号钟。声和由心清，事感知气同。

出处未易料，且歌缓愁容。愿君崇明德，岁暮如青松。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。